Karina Adsbøl (DF), 2013-01-11:
Tak for det.
Lovforslaget omhandler fire elementer.
Et er en indsats mod den spekulative udlejning af dårlige boliger, som især foregår i landdistrikterne.
Her skal en kommunalbestyrelse selv kunne indbringe en sag for huslejenævnet om en dårligt vedligeholdt lejebolig, hvis lejeren efter kommunalbestyrelsens opfordring ikke ønsker at give kommunalbestyrelsen fuldmagt til at indbringe en sag om udbedring af en vedligeholdelsesmangel for huslejenævnet.
Det andet element handler om at forebygge, at ejere ulovligt udlejer lokaler til beboelse.
Her foreslås det at udvide frakendelsesordningen til også at omfatte gentagelsestilfælde på dette område.
I det tredje element foreslås det med henblik på både at give udlejere og lejere større sikkerhed i lejeforholdet, at ejeren af en ejerbolig eller en andelshaver i en andelsboligforening kan få en forhåndsgodkendelse af huslejen i huslejenævnet.
Som et led i ordningen foreslås det, at forhåndsgodkendelsen fuldt ud betales af brugeren.
Det fjerde element handler om en præcisering af reglerne om udlejning af almene boliger til en virksomhed med henblik på videreudlejning til beboelse.
Dansk Folkeparti er enig i intentionerne i forslaget, som omhandler en indsats imod spekulativ udlejning.
Denne problemstilling rejste vi i Dansk Folkeparti jo allerede sidste år, da vi omkring lejelovens § 6 foreslog at skærpe straffen for at opkræve penge under bordet, og vi foreslog at øge forældelsesfristen.
Samtidig lavede vi med Venstre, Konservative og Enhedslisten – desværre sprang Enhedslisten fra i sidste øjeblik – en beretning, der opfordrede ministeren for by, bolig og landdistrikter til at iværksætte en undersøgelse af problemstillingen.
Undersøgelsen skulle bl.a. klarlægge antallet af og udviklingen i overtrædelser af lejelovens § 6 de seneste år og antallet af sager, som er frafaldet eller afvist på grund af forældelsesfristen.
Endvidere skulle undersøgelsen se på, hvorvidt de nuværende frakendelsesregler og sanktionsmuligheder i forhold til udlejere, som overtræder lejelovens § 6, var tilstrækkelige, og om der så var behov for en stramning for at sikre, at en udlejer ikke gentagne gange overtræder dusørbestemmelsen.
Sluttelig skulle undersøgelsen klarlægge, hvorvidt der var barrierer for den enkelte lejer for at stå frem, hvis der var kendskab til overtrædelser af lejeloven.
Dette var der desværre ikke opbakning til fra regeringspartierne eller Enhedslisten.
Til det her lovforslag vil jeg lige sige, at en høringsfase på 19 dage ikke lever op til regeringsgrundlaget omkring god regeringsførelse.
I flere af høringssvarene er det anført, at de økonomiske forudsætninger for lovforslaget er forkerte, herunder at niveauet for brugerbetaling i forslaget om forhåndsgodkendelse af lejen for ejer- og andelsboliger enten er for højt eller for lavt.
KL vurderer i høringssvaret, at det vil være vanskeligt at få overblik, samt at det vil give øgede administrative opgaver samt øgede udgifter.
Når KL udtaler det, kan jeg godt sætte spørgsmålstegn ved, om det så vil fungere i praksis, fordi det jo er dem, der skal forvalte den her lovgivning.
Såfremt en kommunalbestyrelse indbringer en sag for boligretten, skal de afholde alle udgifter, som sagen medfører.
Dette vil ikke være det mest motiverende for en kommune at gøre, da det så kan blive dyrt for dem.
Samtidig anfører KL, at det er urealistisk, at en udlejer bliver dømt tre gange på 3 år, da sagerne ofte trækker ud.
Så undrer jeg mig lidt over forskellen i loven, alt efter om en kommune er reguleret eller ureguleret.
Så kunne jeg godt tænke mig at høre lidt mere om, hvordan man er kommet frem til, at det skal være tre overskridelser inden for 10 år.
Det er også nævnt, at en udlejer skal blive dømt tre gange på 2 år.
Da sagerne ofte trækker ud i forhold til forældelsesfristen, er det svært at finde ud af.
Så tænkte jeg lidt på i forhold til forhåndsgodkendelsen, om det berører lovforslaget om energisparepakken, og om tingene bliver blandet sammen, men det kan jeg spørge om i udvalgsarbejdet.
Vi er positivt indstillet over for, at der skal gøres en indsats på det her område.
Tak for ordet.